**Așa mă arde-o doină..**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Așa mă arde-o doină în suflet astă noapte

Că-mi tremură timpanul și-mi tulbură gândirea..

Din cer coboară îngeri alunecând pe șoapte

Să-mi netezească visul..să-mi cureţe privirea..

Atât îmi e de teamă că doina se sfârșește!

(Și îngerii, în roiuri s-or prăbuși în noapte)..

De unde gerul iernii de-o vreme ne lipsește

Sfârșind colinde fade..ne pregătim de moarte!

Mai văd pășind în silă vreo doi copii de-o șchioapă

C-o sorcovă schiloadă..strângând bănuți de-o pâine

Uciși sunt urătorii..indiferenţa-ngroapă

Și datini, și dorințe..nimic nu mai rămâne!

Am strâns atât de tare în palme amintirea

Că mi-a scâncit cu sânge imaginea prunciei

Tristețea mă îngroapă.. Rămân cu amăgirea

Că-mi voi ascunde umbra de fața veșniciei..

Pășesc pe caldarâmul spălat de trista ploaie..

Pe unde-o fi omătul? Că-i cetina prea calmă..

Îmi tremură timpanul...mi-e doina mai greoaie

I-am otrăvit pe îngeri cu sângele din palmă!

5.01.2019

Focșani